CELEX: 32021D1845
Language: da
Date: 2021-10-20 00:00:00
Title: Kommissionens afgørelse (EU) 2021/1845 af 20. oktober 2021 om ændring af afgørelse (EU) 2017/175 for så vidt angår gyldighedsperioden for miljøkriterierne for tildeling af EU-miljømærket til overnatningssteder og de tilhørende krav til vurdering og verifikation (meddelt under nummer C(2021) 7427) (EØS-relevant tekst)

22.10.2021   
               
               
                  DA
               
               
                  Den Europæiske Unions Tidende
               
               
                  L 376/1
               
            
         KOMMISSIONENS AFGØRELSE (EU) 2021/1845
         af 20. oktober 2021
         om ændring af afgørelse (EU) 2017/175 for så vidt angår gyldighedsperioden for miljøkriterierne for tildeling af EU-miljømærket til overnatningssteder og de tilhørende krav til vurdering og verifikation
         
            
               (meddelt under nummer C(2021) 7427)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 66/2010 af 25. november 2009 om EU-miljømærket (1), særlig artikel 8, stk. 2,
         efter høring af Den Europæiske Unions Miljømærkenævn, og
         ud fra følgende betragtninger:
         
                     (1)
                  
                  
                     I henhold til forordning (EF) nr. 66/2010 kan produkter, hvis miljøpåvirkning er nedbragt gennem hele deres livscyklus, få tildelt EU-miljømærket. Der skal fastsættes specifikke EU-miljømærkekriterier for hver produktgruppe.
                  
               
                     (2)
                  
                  
                     Kommissionen har ved afgørelse (EU) 2017/175 (2) fastsat EU-miljømærkekriterier for produktgruppen »overnatningssteder«. Gyldigheden af disse kriterier og de tilhørende krav til vurdering og verifikation udløber den 26. januar 2022.
                  
               
                     (3)
                  
                  
                     I overensstemmelse med konklusionerne af kvalitetskontrollen af EU-miljømærket af 30. juni 2017 (3) har Kommissionen sammen med EU's Miljømærkenævn vurderet og bekræftet, at produktgruppen »overnatningssteder« er relevant, og at denne produktgruppes nuværende EU-miljømærkekriterier og de tilhørende krav til vurdering og verifikation fortsat er relevante og formålstjenlige.
                  
               
                     (4)
                  
                  
                     I overensstemmelse med konklusionerne fra kvalitetskontrollen af EU-miljømærket af 30. juni 2017 prioriterer Kommissionen sammen med EU's Miljømærkenævn gennemførelsen af en række foranstaltninger for at øge udbredelsen af EU-miljømærket for denne produktgruppe og fremme det som et værdifuldt redskab til bæredygtig genopretning.
                  
               
                     (5)
                  
                  
                     Gyldigheden af EU-miljømærkekriterierne og de tilhørende krav til vurdering og verifikation, der er fastsat i afgørelse (EU) 2017/175, bør derfor forlænges, således at Kommissionen kan revidere denne produktgruppe, når sektoren er blevet genoprettet.
                  
               
                     (6)
                  
                  
                     Forlængelsens varighed bør være tilstrækkelig lang til, at revisionsprocessen kan færdiggøres, og til at tilvejebringe et pålideligt perspektiv, der skaber kontinuitet på markedet for nuværende og fremtidige licensindehavere, så de kan bevare fordelene ved EU-miljømærket for de af deres produkter, der er tildelt mærket.
                  
               
                     (7)
                  
                  
                     Afgørelse (EU) 2017/175 bør derfor ændres.
                  
               
                     (8)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 16 i forordning (EF) nr. 66/2010 —
                  
               VEDTAGET DENNE AFGØRELSE:
         
            Artikel 1
            Artikel 6 i afgørelse (EU) 2017/175 affattes således:
            
               
                  »Artikel 6
                  EU-miljømærkekriterierne for produktgruppen »overnatningssteder« og de tilhørende krav til vurdering og verifikation gælder indtil den 30. juni 2025.«
               
            
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 20. oktober 2021.
            
               
                  På Kommissionens vegne
               
               Virginijus SINKEVIČIUS
               
                  Medlem af Kommissionen
               
            
         
         
            (1)  EUT L 27 af 30.1.2010, s. 1.
         
            (2)  Kommissionens afgørelse (EU) 2017/175 af 25. januar 2017 om opstilling af miljøkriterier for tildeling af EU-miljømærket til overnatningssteder (EUT L 28 af 2.2.2017, s. 9).
         
            (3)  Rapport fra Kommissionen til Europa-Parlamentet og Rådet om revisionen af Europa-Parlamentets og Rådets forordning (EF) nr. 1221/2009 af 25. november 2009 om organisationers frivillige deltagelse i en fællesskabsordning for miljøledelse og miljørevision (EMAS) og Europa-Parlamentets og Rådets forordning (EF) nr. 66/2010 af 25. november 2009 om EU-miljømærket (COM(2017) 355 final).